
Настоящите изменения и допълнения в Правилника за устройството и дейността (ПУД) на Висшето военноморско училище „Никола Йонков Вапцаров“ (ВВМУ „Н. Й. Вапцаров“) са продиктувани от необходимостта от привеждането му в съответствие с настъпили изменения в законовата и подзаконовата нормативна уредба.
В Закона за изменение и допълнение на Закона за отбраната и въоръжените сили на Република България (ЗОВСРБ) /ДВ бр. 2 от 5 януари 2024 г./ е предвидена възможност за курсанти, напуснали по собствено желание, да могат да бъдат възстановени като курсанти, съответно да бъдат приети повторно по ред, определен в правилниците за устройството и дейността на висшите военни училища, като не възстановяват разходите за издръжка и обучение, за периода, в който първоначално са се обучавали /чл. 260а, ал. 2/. В ПУД на ВВМУ „Н. Й. Вапцаров“ посочената възможност не е уредена, за което се предлага конкретна процедура, позволяваща повторното приемане на курсанти напуснали по собствено желание училището, от датата на влизането в сила на разпоредбата в ЗОВСРБ (§ 16 и § 18 от проекта).
Чрез предложената промяна в § 1 от проекта на Правилник е прецизирана разпоредбата на чл. 18, ал. 5 от ПУД, като е приведена в съответствие с изискванията на чл. 95 и чл. 97а от ЗОВСРБ /ДВ бр. 2 от 5 януари 2024 г./ свързана с процедурата по утвърждаване на учебните планове на специалностите от професионално направление „Военно дело“ от министъра на отбраната, съгласувано с министъра на образованието и науката, с изискванията за придобиване на четвърта степен на професионална квалификация по професии от професионално направление „Военно дело и отбрана“, както и на отговорностите, касаещи администриране на процесите при заемане на академични длъжности. В допълнение към проекта са разписани процедури за утвърждаване на учебните планове на специалностите извън професионално направление „Военно дело“ с прилагане на общия ред по Закона за висшето образование (ЗВО), както и назначаването на състава на държавните изпитни комисии по различните специалности (§ 22 от проекта).
Отделни разпоредби от действащия ПУД (чл. 129 – чл. 134), касаещи учебната дейност, в проекта на Правилник се прецизират или се предлага да отпаднат, т.к. следва да попаднат в приложното поле на правилника за учебната дейност и са от компетенцията на съответните органи за управление на ВВМУ „Н. Й. Вапцаров“ (§ 19, § 20 и § 21 от проекта).
С Постановление № 348 от 15 октомври 2024 г. на Министерския съвет за изменение и допълнение на Правилника за прилагане на Закона за отбраната и въоръжените сили на Република България (ППЗОВСРБ) е въведена изискване към военнослужещите /чл. 116а, ал. 5/, обучаващи се за придобиване на образователно-квалификационна степен „бакалавър“ в професионално направление „Военно дело“, изпълняващи военна служба по чл. 134, ал. 2, т. 1 и ал. 3, т. 1 от ЗОВСРБ, да прекъсват обучението си за срока на изпълнението на службата. Съгласно посочените изменения в ППЗОВСРБ, висшите военни училища следва да определят условията и реда за продължаване на обучението на военнослужещите с правилника за устройството и дейността си. В ПУД на ВВМУ „Н. Й. Вапцаров“ не е предвидена възможност за прекъсване на обучението от военнослужещи при изпълнение на военна служба по чл. 134, ал. 2, т. 1 и ал. 3, т. 1 от ЗОВСРБ и за продължаване на обучението им в училището след това, за което се предлага нарочна процедура, уреждаща въведеното изискване в разпоредбата на чл. 116а, ал. 5 от ППЗОВСРБ (§ 10 и § 12 от проекта).
В ПУД на ВВМУ „Н. Й. Вапцаров“ не са определени условията и реда за продължаване на обучението на курсанти, при прекъсване поради временна неработоспособност и при бременност, раждане и отглеждане на малко дете до 2-годишна възраст, каквито възможности са предвидени в чл. 85, ал. 1, т. 12 и ал. 2 от горецитирания нормативен акт. По тази причина се предлага разписването на процедура в ПУД на ВВМУ „Н. Й. Вапцаров“, определяща условията и реда за продължаване на обучението от курсанти в училището, при прекъсване поради временна неработоспособност и при бременност, раждане и отглеждане на малко дете до 2-годишна възраст (§ 11 от проекта).
В § 2, т. 2 от проекта на Правилник е включена нормативната възможност по чл. 42а от ЗВО, за сключване на споразумения между ВВМУ „Н. Й. Вапцаров“ с други висши училища с цел извършване на съвместно обучение на студенти по специалности от неурегулираните професии. В същото време са прецизирани текстове от ПУД на ВВМУ „Н. Й. Вапцаров“, по отношение изискванията към ръководителя на катедра, регламентирани в чл. 26д от ЗВО (§ 8), както и на помощник-ректора, упоменати в чл. 33а от ЗВО (§ 7).
Чрез разпоредбата на § 23 от проекта са съобразени промените в чл. 21, ал. 7 от ЗВО, по отношение възможността за извършване на обучение в образователна и научна степен „доктор“ в изпълнение на научноизследователски проект с финансиране за не по-малко от 3 години, както и прецизиране на текста относно продължителността на обучение на докторантите в различните форми, във връзка с изискванията на чл. 8, ал. 2 от Закона за развитие на академия състав в Република България.
С предложения Проект се детайлизират и почетните звания на ВВМУ „Н. Й. Вапцаров“, които могат да бъдат присъдени с решение на Академичния съвет за заслуги във всички области на обществената и икономическата дейност, образованието, науката, културата, изкуството, спорта и други сфери, както и за изключителен принос за академичното развитие и международния престиж на училището (§ 2, т. 1 и § 27 от проекта).
Действащата разпоредба на чл. 188 от ПУД на ВВМУ „Н. Й. Вапцаров“ урежда финансовото управление и контрола да се прилага само по отношение на разходите по бюджета на училището. Последното е в противоречие със Закона за финансовото управление и контрол в публичния сектор и методическите насоки и указания на министъра на финансите, т.к. ръководителите отговарят за осъществяване на финансово управление и контрол на всички дейности и процеси, а не само на разходването на финансови средства. По тази причина в проекта на Правилник (§ 25), законовата норма е приложена в своята цялост.
[bookmark: _GoBack]Във връзка с предстоящи организационно-щатни промени във ВВМУ „Н. Й. Вапцаров“, в проекта на правилник са включени текстове, касаещи оптимизиране и преструктуриране на конкретни процеси и дейности, както и свързаните с това отговорности. В този смисъл, две от основните направленията в училището – логистиката и военноморската подготовка, ръководени до този момент, съответно от „Заместник-началника по логистиката“ и „Заместник-началника по военноморската подготовка“ се обединяват и се включват в отговорностите на новоразкрита длъжност „Заместник-началника по административната част и логистиката“ (§ 4, § 6 и § 26 от проекта).
В същото време, с цел ефективното организиране, провеждане и администриране на морската подготовка на обучаемите, както и подготовката на екипажи и инструкторски екипи на учебните, изследователските и тренировъчните съоръжения и платформи, във ВВМУ „Н. Й. Вапцаров“ се разкрива нова длъжност „Помощник-началник“, която ще бъде на пряко подчинение на „Заместник-началника по административната част и логистиката“. Това налага, в ПУД на ВВМУ „Н. Й. Вапцаров“ да се регламентират задълженията и функционалните отговорности на „Помощник-началника на училището“ (§ 3 и § 5 от проекта).
